b'\n_START_ARTICLE_\nTicu Dumitrescu\n_START_SECTION_\nBiografie\n_START_PARAGRAPH_\nA fost eliminat din Facultatea de Drept \xc3\xaenainte de a fi arestat de Securitate \xc8\x99i condamnat ca de\xc8\x9binut politic la ani grei de \xc3\xaenchisoare. Dup\xc4\x83 eliberare, la cererea sa de a continua studiile universitare, Ministerul \xc3\x8env\xc4\x83\xc8\x9b\xc4\x83m\xc3\xa2ntului, \xc3\xaentr-o comunicare oficial\xc4\x83, \xc3\xaei respinge solicitarea, motiv\xc3\xa2nd c\xc4\x83 \xe2\x80\x9ese men\xc8\x9bine eliminarea din toate universit\xc4\x83\xc8\x9bile din \xc8\x9bar\xc4\x83 pentru activitate antidemocrat\xc4\x83\xe2\x80\x9d._NEWLINE_A urmat destinul familiei sale \xc3\xaen lupta \xc3\xaempotriva comunismului, fiind arestat \xc3\xaen repetate r\xc3\xa2nduri de Siguran\xc8\x9ba \xc8\x99i Jandarmeria comunist\xc4\x83 pe c\xc3\xa2nd era elev al \xe2\x80\x9eLiceului Sfin\xc8\x9bii Petru \xc8\x99i Pavel\xe2\x80\x9d din Ploie\xc8\x99ti, colaborator apropiat al profesorului Virgil \xc8\x98erb\xc4\x83nescu, liderul Partidului Na\xc8\x9bional \xc8\x9a\xc4\x83r\xc4\x83nesc pe jude\xc8\x9bul Prahova, sau student (1945-1948). Dup\xc4\x83 eliminarea din facultate, urm\xc4\x83rit de Securitate, devine fugar, pentru ca \xc3\xaen 1949 s\xc4\x83 fie arestat \xc8\x99i apoi condamnat ca de\xc8\x9binut politic, pentru \xe2\x80\x9euneltire contra ordinii sociale\xe2\x80\x9d. Eliberat \xc3\xaen 1953 cu domiciliu obligatoriu, este rearestat \xc3\xaen 1958 \xc8\x99i condamnat la 23 de ani de munc\xc4\x83 silnic\xc4\x83 pentru crima de uneltire. \xc3\x8en 1962 i se comut\xc4\x83 pedeapsa la 6 ani \xc3\xaenchisoare corec\xc8\x9bional\xc4\x83. A supravie\xc8\x9buit deten\xc8\x9biei din \xc3\xaenchisorile \xc8\x99i lag\xc4\x83rele de exterminare comuniste, fiind eliberat \xc3\xaen 1964, odat\xc4\x83 cu gra\xc8\x9bierea unei p\xc4\x83r\xc8\x9bi a de\xc8\x9binu\xc8\x9bilor politici din Rom\xc3\xa2nia (de\xc8\x9binu\xc8\x9bii evrei din Comer\xc8\x9bul Exterior, condamna\xc8\x9bi \xc3\xaen mod abuziv pentru \xe2\x80\x9euneltire \xc3\xaempotriva ordinei sociale\xe2\x80\x9d \xc8\x99i \xe2\x80\x9esubminarea economiei na\xc8\x9bionale\xe2\x80\x9d, au r\xc4\x83mas \xc3\xaen parte \xc3\xaen \xc3\xaenchisorile \xc3\xaen care se aflau la vremea respectiv\xc4\x83)._NEWLINE_\xc3\x8en \xc3\xaenchisorile comuniste a avut o atitudine demn\xc4\x83, refuz\xc3\xa2nd reeducarea \xc8\x99i obedien\xc8\x9ba fa\xc8\x9b\xc4\x83 de exigen\xc8\x9bele impuse \xc3\xaen spa\xc8\x9biul concentra\xc8\x9bionar rom\xc3\xa2nesc, disting\xc3\xa2ndu-se aici epocile \xc3\xaen care a fost de\xc8\x9binut \xc3\xaen Zarca Aiudului, la Boto\xc8\x99ani \xc8\x99i V\xc4\x83c\xc4\x83re\xc8\x99ti. Din memorialistica epocii, scris\xc4\x83 de colegii s\xc4\x83i de suferin\xc8\x9b\xc4\x83, a reie\xc8\x99it cu pregnan\xc8\x9b\xc4\x83 caracterul s\xc4\x83u puternic \xc8\x99i intransigen\xc8\x9ba fa\xc8\x9b\xc4\x83 de regimul comunist._NEWLINE_Pentru a-\xc8\x99i c\xc3\xa2\xc8\x99tiga existen\xc8\x9ba \xc8\x99i totodat\xc4\x83 ca m\xc4\x83sur\xc4\x83 de autoizolare, a lucrat pe diferite \xc8\x99antiere forestiere din Mun\xc8\x9bii Cernei, Mun\xc8\x9bii Bucegi, Mun\xc8\x9bii Oituz \xc8\x99i Mun\xc8\x9bii Vrancei. A prestat diferite munci (\xc8\x99ef echip\xc4\x83, muncitor, func\xc8\x9bionar tehnic). Dup\xc4\x83 1970 a devenit \xc8\x99eful unui mic \xc8\x99antier de construc\xc8\x9bii forestiere din Vrancea, care a fost timp de 17 ani consecutiv printre cele mai eficiente \xc8\x99i rentabile \xc8\x99antiere din cadrul Ministerului Economiei Forestiere \xc8\x99i de aici, venind de la sine, diplome \xc8\x99i medalii, pe care \xc3\xaens\xc4\x83 nu le-a cerut \xc8\x99i nu le-a dorit niciodat\xc4\x83. \xc3\x8en acest context, pentru activitatea profesional\xc4\x83 este men\xc8\x9bionat \xc3\xaen ziarele vremii \xc8\x99i este decorat cu Ordinul Muncii clasa a III-a, \xe2\x80\x9edatorit\xc4\x83 rezultatelor bune ob\xc8\x9binute \xc3\xaen cinci ani de c\xc4\x83tre \xc8\x99antier\xe2\x80\x9d (Vezi Buletinul Oficial al RSR, an XIX, nr. 36 Bis, partea I, 17 mai 1983, p.\xc2\xa011). Astfel, \xc3\xaen ziarul Sc\xc3\xa2nteia din ziua de miercuri 13 ianuarie 1988, inginerul Constantin Dumitrescu, era citat \xc3\xaentr-un articol intitulat \xe2\x80\x9eCu energia min\xc8\x9bii \xc8\x99i a bra\xc8\x9belor. \xc3\x8en Vrancea, pe firul noilor hidrocentrale\xe2\x80\x9d: \xe2\x80\x9eAvem dou\xc4\x83 astfel de echipe \xc3\xaen cadrul brig\xc4\x83zii: cea condus\xc4\x83 de comunistul Voicu \xc8\x99i o alta, condus\xc4\x83 de comunistul Nicolae Bunghez. E o veche disput\xc4\x83 pentru \xc3\xaent\xc3\xa2ietate \xc3\xaentre aceste dou\xc4\x83 forma\xc8\x9bii. Nici una nu se las\xc4\x83 mai prejos, am\xc3\xa2ndou\xc4\x83 preiau lucr\xc4\x83rile de mai mare dificultate: \xc8\x99i unii \xc8\x99i al\xc8\x9bii le predau \xc3\xaen avans beneficiarilor. Bunghez a lucrat pe Valea N\xc4\x83rujei \xc8\x99i a Putnei, \xc8\x99i-a \xc3\xaencheiat cu dou\xc4\x83 luni mai devreme sarcinile pe 1987. ...- De fapt, oamenii sunt totul. Avem o for\xc8\x9b\xc4\x83 de munc\xc4\x83 stabil\xc4\x83; avem, mai cu seam\xc4\x83, un nucleu de comuni\xc8\x99ti care se bucur\xc4\x83 de stim\xc4\x83, de ascultare, sunt urma\xc8\x9bi \xc3\xaen toate ac\xc8\x9biunile \xc8\x99i sunt oameni de ac\xc8\x9biune....\xc3\x8en general, drumurile sunt...munca noastr\xc4\x83. Noi avem la activ re\xc8\x9beaua de drumuri forestiere din zon\xc4\x83 - circa 500 km de drumuri\xe2\x80\x9d._NEWLINE_La 22 decembrie 1989, Ticu Dumitrescu a p\xc4\x83truns cu ceilal\xc8\x9bi oameni de curaj \xc3\xaen sediul Comitetului Central, particip\xc3\xa2nd la evenimentele de atunci. De atunci s-a implicat \xc3\xaen lupta pentru edificarea democra\xc8\x9biei \xc3\xaen Rom\xc3\xa2nia, iar ca parlamentar a ini\xc8\x9biat o serie de legi dintre care amintim Legea deconspir\xc4\x83rii Securit\xc4\x83\xc8\x9bii (\xe2\x80\x9eLegea Ticu\xe2\x80\x9d), Legea lustra\xc8\x9biei, Legea anul\xc4\x83rii condamn\xc4\x83rilor politice din perioada comunist\xc4\x83, Decretul Lege nr. 118 pentru acordarea unor repara\xc8\x9bii \xc8\x99i drepturi fo\xc8\x99tilor de\xc8\x9binu\xc8\x9bi politici, etc._NEWLINE_S-a afirmat \xc3\xaen activitatea PN\xc8\x9aCD fiind prieten apropiat al lui Corneliu Coposu. Dup\xc4\x83 2003 se retrage din activitatea politic\xc4\x83, nefiind de acord cu compromisurile \xc8\x99i linia spre care se \xc3\xaendrepta P.N.\xc8\x9a.C.D.'